Ρ6_ΤΑ(2005)0182

Αξιολόγηση του Γύρου της Ντόχα μετά την απόφαση του ΠΟΕ της 1ης Αυγούστου 2004

Ψήφισμα του Ευρωπαϊκού Κοινοβουλίου σχετικά με την αξιολόγηση του Γύρου της Ντόχα μετά την απόφαση του Γενικού Συμβουλίου του ΠΟΕ της 1ης Αυγούστου 2004 (2004/2138(ΙΝΙ))

Το Ευρωπαϊκό Κοινοβούλιο,

- έχοντας υπόψη την απόφαση του Γενικού Συμβουλίου του ΠΟΕ της 1ης Αυγούστου 2004 για το πρόγραμμα εργασίας της Ντόχα,

- έχοντας υπόψη την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο και προς την Ευρωπαϊκή Οικονομική και Κοινωνική Επιτροπή στις 26 Νοεμβρίου 2003 με θέμα την "Αναζωογόνηση των διαπραγματεύσεων για το αναπτυξιακό πρόγραμμα της Ντόχα — η προσέγγιση της ΕΕ",

- έχοντας υπόψη το έγγραφο εργασίας της Επιτροπής με θέμα "Το αναπτυξιακό πρόγραμμα της Ντόχα μετά το Κανκούν" της 25ης Σεπτεμβρίου 2003,

- έχοντας υπόψη το ψήφισμα του της 25ης Σεπτεμβρίου 2003 σχετικά με την πέμπτη υπουργική διάσκεψη του ΠΟΕ στο Κανκούν [1],

- έχοντας υπόψη το ψήφισμά του της 3ης Ιουλίου 2003 σχετικά με τις προετοιμασίες για την πέμπτη υπουργική διάσκεψη του ΠΟΕ στο Κανκούν [2],

- έχοντας υπόψη τη δήλωση της τέταρτης υπουργικής διάσκεψης του ΠΟΕ η οποία εγκρίθηκε στις 14 Νοεμβρίου 2001 στην Ντόχα, καθώς και το ψήφισμά του της 13ης Δεκεμβρίου 2001 σχετικά με τη διάσκεψη του ΠΟΕ στο Κατάρ [3],

- έχοντας υπόψη το ψήφισμά του της 18ης Νοεμβρίου 1999 σχετικά με την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο που αφορά την προσέγγιση της ΕΕ για τον επονομαζόμενο Γύρο της Χιλιετίας του ΠΟΕ [4],

- έχοντας υπόψη το ψήφισμά του της 15ης Δεκεμβρίου 1999 σχετικά με την τρίτη υπουργική διάσκεψη του ΠΟΕ στο Σηάτλ [5],

- έχοντας υπόψη το ψήφισμά του της 13ης Μαρτίου 2001 το οποίο περιέχει τις συστάσεις του Ευρωπαϊκού Κοινοβουλίου προς την Επιτροπή όσον αφορά τις διαπραγματεύσεις του ΠΟΕ στο πλαίσιο της ενσωματωμένης ημερήσιας διάταξης (Built-in Agenda) [6],

- έχοντας υπόψη την έκθεση Sutherland σχετικά με το μέλλον του ΠΟΕ,

- έχοντας υπόψη το ψήφισμά του της 9ης Μαρτίου 2005 επί της πρότασης για κανονισμό του Συμβουλίου όσον αφορά την εφαρμογή ενός συστήματος γενικευμένων δασμολογικών προτιμήσεων [7],

- έχοντας υπόψη την τελική δήλωση της τρίτης κοινοβουλευτικής διάσκεψης σχετικά με τον ΠΟΕ η οποία πραγματοποιήθηκε στις 24- 26 Νοεμβρίου 2004,

- έχοντας υπόψη το ψήφισμά του της 25ης Οκτωβρίου 2001 σχετικά με το ανοικτό πνεύμα και τη δημοκρατία στο διεθνές εμπόριο [8],

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Διεθνούς Εμπορίου και τις γνωμοδοτήσεις της Επιτροπής Ανάπτυξης και της Επιτροπής Γεωργίας Ανάπτυξης της Υπαίθρου (Α6-0095/2005),

Α. λαμβάνοντας υπόψη ότι με την απόφαση στην οποία κατέληξε το Γενικό Συμβούλιο του ΠΟΕ την 1η Αυγούστου 2004 (η Απόφαση), τα 148 μέλη του διαμόρφωσαν ένα πλαίσιο περαιτέρω διαπραγματεύσεων σε πέντε βασικούς τομείς της Αναπτυξιακής Ατζέντας της Ντόχα, ενώ αποκατέστησαν την εμπιστοσύνη η οποία είχε πληγεί στις διαπραγματεύσεις του Κανκούν, βάσει ενός νέου πνεύματος συνεργασίας με σκοπό τη διασφάλιση της επιτυχούς ολοκλήρωσης του Γύρου της Ντόχα και της επιτυχίας του πολυμερούς εμπορικού συστήματος,

Β. λαμβάνοντας υπόψη ότι πρέπει να επιτευχθεί εξίσου σημαντική πρόοδος σε όλα τα θέματα που καλύπτει η εν λόγω Απόφαση, και στο πρόγραμμα εργασίας της Αναπτυξιακής Ατζέντας της Ντόχα γενικά, τοποθετώντας την ανάπτυξη στο επίκεντρο των διαπραγματεύσεων, καθώς και ότι η ΕΕ πρέπει να υποστηρίξει ένα ευρύ πρόγραμμα, που θα αποσκοπεί στην ελευθέρωση του εμπορίου, στην εξάλειψη όλων των μέτρων ντάμπιγκ και στρέβλωσης του εμπορίου, στην ενίσχυση ειδικής και διαφοροποιημένης μεταχείρισης και των μηχανισμών εξασφάλισης της επισιτιστικής ασφάλειας, προκειμένου να δοθεί προβάδισμα στην κοινωνική δικαιοσύνη και την ανάπτυξη και να επιτευχθεί καλύτερη ενσωμάτωση των αναπτυσσόμενων χωρών στο παγκόσμιο εμπορικό σύστημα, στόχος ο οποίος προβλέπεται εξάλλου και στη Συνθήκη για τη θέσπιση Συντάγματος της Ευρώπης (άρθρο ΙΠ-292.2.ε),

Γ. λαμβάνοντας υπόψη ότι η επιτυχής ολοκλήρωση του Γύρου της Ντόχα πρέπει να συμβάλλει στην υποστήριξη της παγκόσμιας οικονομικής ανάπτυξης, καθώς και ότι κατά τις διαπραγματεύσεις πρέπει να δοθεί ιδιαίτερη έμφαση στα προβλήματα που σχετίζονται με τον υποσιτισμό, την πείνα και την υγεία, σύμφωνα και με τα όσα προβλέπονται στη δήλωση της Χιλιετίας του Οργανισμού Ηνωμένων Εθνών,

Δ. λαμβάνοντας υπόψη ότι η θέσπιση νέων ρυθμίσεων στα πλαίσια του πολυμερούς εμπορικού συστήματος, η βέλτιστη ενσωμάτωση των αναπτυσσομένων χωρών στο παγκόσμιο εμπορικό σύστημα και η βελτίωση της λειτουργίας του ΠΟΕ ανέκαθεν συγκαταλέγονταν στους βασικούς στόχους της εμπορικής πολιτικής της ΕΕ,

Ε. λαμβάνοντας υπόψη ότι η καταληκτική ημερομηνία για την ολοκλήρωση του Γύρου, η οποία στην τελική δήλωση της Ντόχα είχε οριστεί για την 1η Ιανουαρίου 2005, έχει αναβληθεί επ' αόριστον, ενώ έχει προγραμματιστεί έκτη υπουργική διάσκεψη για τον Δεκέμβριο 2005 στο Χονγκ Κονγκ,

ΣΤ. λαμβάνοντας υπόψη ότι οι πολιτικές προσπάθειες τις οποίες κατέβαλε η ΕΕ και οι ουσιαστικές προτάσεις τις οποίες διατύπωσε, εκπροσωπούμενη από τους Επιτρόπους Lamy και Fischler, είχαν ιδιαίτερη σημασία για την τελική επίτευξη της Απόφασης· λαμβάνοντας υπόψη ότι η πρόοδος που σημειώθηκε στον τομέα των γεωργικών προϊόντων δεν συνοδεύθηκε από αντίστοιχη πρόοδο σε άλλους τομείς,

Ζ. λαμβάνοντας υπόψη ότι τα προγράμματα τεχνικής βοήθειας και ανάπτυξης διαδραματίζουν σημαντικό ρόλο ώστε να διασφαλιστεί η ετοιμότητα των οικονομιών των αναπτυσσόμενων χωρών για την ενσωμάτωσή τους στην παγκόσμια οικονομία και να βελτιωθούν οι ικανότητες τους για διαπραγμάτευση, παραγωγή και εξαγωγές και να αυξηθούν τόσο οι εσωτερικές και περιφερειακές εμπορικές αγορές τους όσο και οι ευκαιρίες να επωφεληθούν από την περαιτέρω ελευθέρωση του εμπορίου,

Η. λαμβάνοντας υπόψη ότι το αναπτυξιακό πρόγραμμα της Ντόχα μπορεί να προκαλέσει διάβρωση των προτιμήσεων που αναγνωρίζει η Ευρωπαϊκή Ένωση στις χώρες ΑΚΕ στο πλαίσιο της Συμφωνίας του Κοτόνου, και στις αναπτυσσόμενες χώρες στο πλαίσιο του Συστήματος Γενικευμένων Προτιμήσεων (ΣΓΠ) και άλλων συστημάτων εμπορικών προτιμήσεων,

Θ. λαμβάνοντας υπόψη ότι δεν έχει υπάρξει πρόοδος μέχρι στιγμής στις διαπραγματεύσεις όσον αφορά την πρόσβαση στην αγορά μη γεωργικών προϊόντων (ΝΑΜΑ), και ότι η πρόσβαση στην αγορά που έχει αποκτηθεί μέσω δασμολογικών μειώσεων δεν πρέπει να παρεμποδίζεται από μη δασμολογικά εμπόδια,

Ι. λαμβάνοντας υπόψη ότι η οικονομική σημασία των υπηρεσιών συνιστά βασικό τομέα των διαπραγματεύσεων της Ντόχα —για τις ίδιες και για τη συνολική ισορροπία της Αναπτυξιακής Ατζέντας της Ντόχα— ενώ το περαιτέρω άνοιγμα των αγορών παρουσιάζει και αυτό σημαντικό δυναμικό για τις αναπτυσσόμενες χώρες, αλλά ότι είναι επίσης σημαντικό το να εξαιρεθούν εκείνες οι υπηρεσίες που είναι ουσιαστικές για την ικανοποίηση βασικών αναγκών, λαμβάνοντας υπόψη ότι η πρόοδος στον τομέα αυτόν υπήρξε απογοητευτική,

ΙΑ. λαμβάνοντας υπόψη ότι η ΕΕ ζητούσε ανέκαθεν τη διαπραγμάτευση των ζητημάτων της Σιγκαπούρης στο πλαίσιο της Αναπτυξιακής Ατζέντας της Ντόχα, προς το συμφέρον τόσο των αναπτυσσομένων όσο και των ανεπτυγμένων χωρών, καθώς και ότι η διευκόλυνση του εμπορίου, μέσω επαρκούς τεχνικής βοήθειας και δημιουργίας ικανοτήτων, ευνοεί τις εξαγωγικές ικανότητες των αναπτυσσόμενων χωρών,

IB. έχοντας υπόψη την επικείμενη λήξη της θητείας του Γενικού Διευθυντή του ΠΟΕ και τη συνακόλουθη ανάγκη διορισμού νέου προσώπου· έχοντας, επιπλέον, υπόψη την έκθεση Sutherland σχετικά με το μέλλον του ΠΟΕ και τη συζήτηση που θα πραγματοποιηθεί στο Κογκρέσο των ΗΠΑ σχετικά με την ανανέωση της συμμετοχής της χώρας τους στον ΠΟΕ και τη χορήγηση εντολής στον αντιπρόσωπό της για το εμπόριο,

ΙΓ. λαμβάνοντας υπόψη ότι, βάσει των άρθρων της Συνθήκης για τη θέσπιση Συντάγματος της Ευρώπης τα οποία άπτονται της κοινής εμπορικής πολιτικής, το Ευρωπαϊκό Κοινοβούλιο θα αποκτήσει καθεστώς συννομοθέτη σε θέματα διεθνούς εμπορίου,

ΙΔ. έχοντας υπόψη τη σπουδαιότητα της κοινοβουλευτικής διάστασης στα πλαίσια του ΠΟΕ, ως μέσο για τη δημιουργία δεσμού με τους πολίτες, προκειμένου να ενισχυθεί η δημοκρατική ευθύνη και η διαφάνεια του ΠΟΕ,

ΙΕ. λαμβάνοντας υπόψη ότι η διαδικασία της παγκοσμιοποίησης και ο ρόλος που διαδραματίζει ο ΠΟΕ συχνά διαστρεβλώνονται, και δεδομένης της ανάγκης πραγματοποίησης εκτεταμένων διαβουλεύσεων της κοινωνίας των πολιτών με τους κοινωνικούς εταίρους,

1. χαιρετίζει την Απόφαση που επετεύχθη την 1η Αυγούστου 2004 από το Γενικό Συμβούλιο του ΠΟΕ και επιδοκιμάζει τον τρόπο με τον οποίο η Επιτροπή ολοκλήρωσε επιτυχώς τις διαπραγματεύσεις· επιβεβαιώνει την αταλάντευτη στήριξή του για ένα ελεύθερο και δίκαιο πολυμερές εμπορικό σύστημα που θα ενθαρρύνει το εμπόριο και θα συμβάλει στη βιώσιμη ανάπτυξη και στην αποτελεσματική διαχείριση της παγκοσμιοποίησης, προς όφελος όλων τονίζει, επίσης, τα οφέλη της πολυμερούς προσέγγισης της εμπορικής πολιτικής για τις αναπτυσσόμενες χώρες, σε αντίθεση με τις διμερείς συμφωνίες·

2. ζητεί από την Επιτροπή να εμμείνει στην έκκληση της για ταχεία πρόοδο σε όλους τους τομείς τους οποίους καλύπτει η Απόφαση, έτσι ώστε να μεταβεί στο Χονγκ Κονγκ με ισορροπημένη και φιλόδοξη πρόταση η οποία θα τοποθετεί την ανάπτυξη στο επίκεντρο του διαλόγου·

3. τονίζει την ανάγκη ενθάρρυνσης μιας αποτελεσματικής και διαφανούς διαδικασίας διαπραγματεύσεων χωρίς αποκλεισμούς, ενώ προς τον σκοπό αυτόν απαιτείται η ανάληψη πολιτικών πρωτοβουλιών για την προώθηση των διαπραγματεύσεων και η εκπόνηση λεπτομερούς σχεδίου σχετικά με τους όρους διαπραγμάτευσης των θεμάτων που άπτονται της γεωργίας και των μη γεωργικών προϊόντων 2005·

4. ζητεί η έκθεση προόδου, την οποία το Γενικό Συμβούλιο του ΠΟΕ σχεδιάζει να παρουσιάσει τον Ιούλιο 2005, να είναι αυστηρώς αντικειμενική, ώστε να μην δημιουργεί αβάσιμες προσδοκίες στους πολίτες, ενώ ζητεί επίσης να οριστεί ημερομηνία για την ολοκλήρωση των εργασιών του γύρου διαπραγματεύσεων της Ντόχα, λαμβάνοντας δεόντως υπόψη τον χρόνο που απαιτείται για την προετοιμασία όλων των διαπραγματευτών, και κυρίως όσων εκπροσωπούν αναπτυσσόμενες χώρες·

5. ζητεί, οι μελλοντικές διαπραγματεύσεις να αποδώσουν καρπούς σε όλους τους τομείς της Αναπτυξιακής Ατζέντας της Ντόχα που να υποστηρίζουν πραγματικά την ενσωμάτωση των αναπτυσσομένων χωρών, λαμβάνοντας πλήρως υπόψη τις ανησυχίες τους και αντιμετωπίζοντας ιδίως τα ιδιαίτερα προβλήματα των λιγότερο ανεπτυγμένων χωρών, στις οποίες θα πρέπει να αναγνωριστεί η δυνατότητα εξαγωγής χωρίς δασμούς και ποσοστώσεις στο πνεύμα ενός "Round for Free"· ζητεί επίσης να συμβάλλει η έκβαση των διαπραγματεύσεων του Γύρου της Ντόχα στην επίτευξη των Αναπτυξιακών Στόχων της Χιλιετίας με την υποστήριξη της παγκόσμιας οικονομικής ανάπτυξης·

6. ζητεί να διερευνηθούν οι τρόποι διασφάλισης της απαιτούμενης ευελιξίας όσον αφορά τα ιδιαίτερα χαρακτηριστικά της κάθε αναπτυσσόμενης χώρας, και να εφαρμόσουν το ΔΝΤ και άλλοι οργανισμοί, τον "μηχανισμό εμπορικής ενσωμάτωσης" ο οποίος έχει σχεδιαστεί ώστε να αντισταθμίζει τις απώλειες που μπορεί να υφίστανται οι χώρες αυτές λόγω της ελευθέρωσης του εμπορίου·

7. επιδοκιμάζει εκ νέου το ενισχυμένο επίπεδο οργάνωσης και αυτοπεποίθησης που επετεύχθη από τις αναπτυσσόμενες χώρες (G20, G33, G90, κλπ.), το οποίο διευκολύνει τις προσπάθειες επίτευξης συμφωνιών και καθιστά πιο ρεαλιστική την προοπτική δικαιότερης αναδιάρθρωσης του πολυμερούς εμπορικού συστήματος·

8. επιδοκιμάζει τη βελτίωση της πρόσβασης των μικρότερων αντιπροσωπειών στις τράπεζες διαπραγματεύσεων, και συγχαίρει την Επιτροπή για τη στήριξη που προσφέρει σε μικρότερες χώρες, όπως τα νησιά του Ειρηνικού, αναπτύσσοντας σε αυτά προγράμματα τεχνικής βοήθειας, αλλά προτρέπει την Επιτροπή να συνεχίσει να καταβάλλει προσπάθειες για μεγαλύτερη διαφάνεια και συμμετοχή στη λήψη αποφάσεων του ΠΟΕ και να συνεχίσει να στηρίζει τις αναπτυσσόμενες χώρες για τη βελτίωση της συμμετοχής τους·

9. καλεί την Επιτροπή να εξετάσει το ενδεχόμενο δημιουργίας ενός "αναπτυξιακού πακέτου" για τις λιγότερο ανεπτυγμένες χώρες στις διαπραγματεύσεις για τη γεωργία, έτσι ώστε να αποκτούν τη δυνατότητα να χειρίζονται καλύτερα τα θέματα επισιτιστικής ασφάλειας και απασχόλησης στον γεωργικό τομέα, τα οποία είναι πολύ σημαντικά για την εξάλειψη της φτώχειας·

10. τονίζει εκ νέου την ανάγκη για στοχοθετημένη τεχνική βοήθεια και ανάπτυξη ικανοτήτων ως σημαντικό παράγοντα για τις αναπτυσσόμενες χώρες, προκειμένου να καταστήσουν το εμπόριο αναπόσπαστο μέρος των εθνικών αναπτυξιακών τους πολιτικών και στρατηγικών για τη μείωση της φτώχειας, να αυξήσουν το εμπορικό και εξαγωγικό δυναμικό τους, να βελτιώσουν την ικανότητά τους για αποτελεσματική συμμετοχή στις διαπραγματεύσεις, να διευκολύνουν την εφαρμογή των κανόνων του ΠΟΕ και να μπορέσουν να προσαρμόσουν και να διαφοροποιήσουν τις οικονομίες τους·

11. ζητεί την προώθηση του εμπορίου μεταξύ των χωρών του Νότου, ενόψει των αναπτυξιακών δυνατοτήτων που προσφέρει στις αναπτυσσόμενες χώρες το εμπόριο αυτό, εξετάζοντας το ενδεχόμενο κατάργησης των μεταξύ τους εμπορικών φραγμών, θεσπίζοντας ειδικές και διαφοροποιημένες μεταχειρίσεις που επιτρέπουν την ενίσχυση των ικανοτήτων προσφοράς των λιγότερο ανεπτυγμένων χωρών, και ενθαρρύνοντας την ελεύθερη πρόσβαση των λιγότερο ανεπτυγμένων χωρών στις αγορές των αναπτυσσόμενων χωρών

12. καλεί την Επιτροπή να λάβει δεόντως υπόψη τη διάβρωση των προτιμησιακών περιθωρίων που θα μπορούσε να προκαλέσει το αναπτυξιακό πρόγραμμα της Ντόχα στη Συμφωνία του Κοτόνου και στο ΓΣΠ, καθώς και σε άλλα συστήματα εμπορικών προτιμήσεων, να εκπονήσει ειδική έκθεση για τη διερεύνηση των επιπτώσεων του Γύρου της Ντόχα στη Συμφωνία του Κοτόνου και στο ΓΣΠ και να μελετήσει το ενδεχόμενο λήψης ενδεδειγμένων μέτρων για τη διασφάλιση της αποτελεσματικότητας των προτιμήσεων που αναγνωρίζει η Ευρωπαϊκή Ένωση στις αναπτυσσόμενες χώρες, ιδίως στις φτωχότερες εξ αυτών

13. επιδοκιμάζει την Απόφαση στον τομέα της γεωργίας, και καλεί επιτακτικά τα μέλη του ΠΟΕ να αφιερώσουν ίση προσοχή στους τρεις πυλώνες (επιδοτήσεις εξαγωγών, εγχώριες ενισχύσεις και πρόσβαση στην αγορά) και, τον Ιούλιο 2005, να αναλάβουν κοινή δέσμευση ότι θα διασφαλίσουν την εφαρμογή λεπτομερών όρων διαπραγμάτευσης κατά την προσεχή υπουργική διάσκεψη στο Χονγκ Κονγκ·

14. ζητεί τα μέτρα αυτά, τα οποία άπτονται των επιδοτήσεων κατά την εξαγωγή, των εγχώριων ενισχύσεων και της πρόσβασης στην αγορά, να εφαρμοστούν ταυτοχρόνως από όλες τις ανεπτυγμένες χώρες του ΠΟΕ, ούτως ώστε να αποφευχθεί ο μονομερής αφοπλισμός από πλευράς ΕΕ, εφαρμόζοντας ειδική και διαφοροποιημένη μεταχείριση των αναπτυσσομένων χωρών

15. υποστηρίζει την ισορροπημένη σταδιακή εξάλειψη των επιδοτήσεων κατά την εξαγωγή, με πλήρη αντιστοιχία όλων των μορφών εξαγωγικού ανταγωνισμού όλων των βιομηχανικών εμπορικών εταίρων

16. προτρέπει την Επιτροπή να συνεχίσει τη σχεδιαζόμενη μεταρρύθμιση της Κοινής Γεωργικής Πολιτικής, όσον αφορά την εσωτερική υποστήριξη, το γεγονός ότι η Απόφαση αυτή δεν αμφισβητεί το ευρωπαϊκό γεωργικό μοντέλο και τη συμφωνία του Λουξεμβούργου για τη μεταρρύθμιση της ΚΠΤ εμμένει επί της ανάγκης ορισμού των μέτρων του "πράσινου κουτιού", περιλαμβάνοντας αποδεσμευμένες ενισχύσεις, επιτρέποντας τη διατήρηση του πολυλειτουργικού χαρακτήρα της γεωργικής βιομηχανίας και υποστηρίζοντας τόσο τον αγροτικό τρόπο ζωής όσο και τις θέσεις εργασίας στον γεωργικό τομέα·

17. ζητεί, όσον αφορά την πρόσβαση στην αγορά, να τηρηθεί εύλογη και δίκαιη ισορροπία μεταξύ των αιτημάτων των αναπτυσσόμενων χωρών και της σταθερότητας και βιωσιμότητας των κοινοτικών αγορών ζητεί δε, στο πλαίσιο αυτό, να οριστεί με τη δέουσα αυστηρότητα η έννοια του "ευαίσθητου προϊόντος", και να μπορούν να διατηρηθούν οι δασμολογικές υποχρεώσεις υπό μορφή ad valorem ή υπό μορφή ειδικών δασμών

18. τονίζει το υψηλό επίπεδο της πρόσβασης αγροτικών προϊόντων από τις αναπτυσσόμενες χώρες στην αγορά της ΕΕ και καλεί άλλους ανεπτυγμένους εταίρους και αναπτυσσόμενες χώρες να ανοίξουν περαιτέρω τις αγορές τους προς τις λιγότερο ανεπτυγμένες χώρες·

19. ζητεί να ληφθούν πλήρως υπόψη κατά τη διαπραγμάτευση της πρόσβασης στην αγορά αγροτικών προϊόντων οι διαπραγματεύσεις για τις γεωγραφικές ενδείξεις, που συνιστούν σημαντικό στοιχείο για τον προσανατολισμό προς γεωργική παραγωγή ποιότητας και για την αναβάθμισή της·

20. χαιρετίζει την απόφαση για υιοθέτηση ταχείας και εξειδικευμένης προσέγγισης στο θέμα του βαμβακιού, καθώς και τη συνακόλουθη δημιουργία υποεπιτροπής με αντίστοιχες αρμοδιότητες· φρονεί ότι τα μέτρα αυτά πρέπει να εφαρμοστούν εντός συγκεκριμένων προθεσμιών και να συνοδεύονται από προγράμματα διαρθρωτικών μεταρρυθμίσεων για τη βιομηχανία στις περιοχές της ΕΕ που αναμένεται να επηρεαστούν, και από τη λήψη μέτρων αναπτυξιακής στήριξης για τις αναπτυσσόμενες χώρες από την Παγκόσμια Τράπεζα και το Διεθνές Νομισματικό Ταμείο, το Πρόγραμμα Ανάπτυξης του OHE και άλλους διεθνείς οργανισμούς·

21. ζητεί από την Επιτροπή να εντείνει τις διαπραγματεύσεις σχετικά με την πρόσβαση στην αγορά μη γεωργικών προϊόντων, θεσπίζοντας κατάλληλη φόρμουλα για την εξάλειψη ή τη μείωση των υψηλών δασμών, των δασμών αιχμής και της κλιμάκωσης των δασμών, καθώς και να εξετάσει τις δυνατότητες επίδειξης μερικής αμοιβαιότητας από τις αναπτυσσόμενες χώρες, λαμβάνοντας δεόντως υπόψη την απαιτούμενη ευελιξία και εφαρμόζοντας, και στην περίπτωση των χωρών αυτών όπως και για τις λιγότερο ανεπτυγμένες χώρες, την αρχή της ειδικής και διαφοροποιημένης μεταχείρισης· τονίζει επιπλέον ότι θα εξασφαλιστούν σημαντικά εμπορικά και αναπτυξιακά οφέλη από το άνοιγμα των αγορών μεταξύ των χωρών του Νότου, ιδίως εκ μέρους των πλέον προηγμένων αναπτυσσομένων οικονομιών τονίζει εξίσου την ανάγκη άρσης των μη δασμολογικών φραγμών, όπου χρειάζεται, εκ μέρους όλων των εμπορικών εταίρων

22. εκφράζει τη θλίψη του για το γεγονός ότι δεν έχει θεσπιστεί συγκεκριμένο πλαίσιο σχετικά με τις υπηρεσίες, παρότι χαιρετίζει τις συστάσεις που έχουν εγκριθεί, ενώ καλεί όλα τα μέλη του ΠΟΕ να υποβάλουν αναθεωρημένες, υψηλής ποιότητας προσφορές έως την προβλεπόμενη προθεσμία του Μαΐου 2005, με ιδιαίτερη έμφαση στους τομείς και τύπους προμήθειας που εξυπηρετούν τα εξαγωγικά συμφέροντα των αναπτυσσόμενων χωρών (όπως προβλέπεται στο Παράρτημα Γ της Απόφασης)· ζητεί η ελευθέρωση των υπηρεσιών γενικού οικονομικού ενδιαφέροντος να αντιμετωπιστεί με ιδιαίτερη προσοχή· ζητεί την εξαίρεση των υπηρεσιών υγείας, εκπαίδευσης και του οπτικοακουστικού τομέα καθώς και εκείνων που αφορούν βασικές ανθρώπινες ανάγκες, όπως η ύδρευση και η ενέργεια, διότι είναι απαράδεκτο να καλούνται οι αναπτυσσόμενες χώρες να ελευθερώσουν τις υπηρεσίες αυτές κατά τρόπο που θα οδηγήσει στην αποδιάρθρωσή τους·

23. δηλώνει ότι η γεωργία αποτελεί πράγματι το σημαντικότερο κεφάλαιο των διαπραγματεύσεων αυτών, αλλά τονίζει ότι αυτό πρέπει να αποτελέσει την κινητήριο δύναμη και ότι η πρόοδος στον τομέα αυτόν πρέπει να χρησιμοποιηθεί ως μοχλός και ως διαπραγματευτικό ατού για την επίτευξη προόδου σε άλλους τομείς, ιδίως όσον αφορά το εμπόριο υπηρεσιών και τη βελτιωμένη πρόσβαση σε βιομηχανικά αγαθά όλων των μελών του ΠΟΕ, με την αποτελεσματική μείωση των δασμών εισαγωγής και άλλων εμπορικών φραγμών

24. χαιρετίζει τη συμφωνία που επετεύχθη όσον αφορά την έναρξη διαπραγματεύσεων στον τομέα της διευκόλυνσης του εμπορίου, η οποία θα βελτιώσει τις εξαγωγικές δυνατότητες των αναπτυσσόμενων χωρών, ενώ αναγνωρίζει ότι η ΕΕ έχει προβεί σε θετική χειρονομία έναντι των αναπτυσσόμενων χωρών, εξαιρώντας τα υπόλοιπα ζητήματα της Σιγκαπούρης από τις διαπραγματεύσεις, τονίζει όμως ταυτόχρονα τη δυνατότητα της διαπραγμάτευσης των ζητημάτων αυτών σε πολυμερές πλαίσιο, προς το συμφέρον τόσο των ανεπτυγμένων όσο και των αναπτυσσομένων χωρών ζητεί δε να γίνουν σεβαστές οι συμφωνηθείσες αρχές που περιλαμβάνονται στο Παράρτημα Δ της Απόφασης, ιδίως όσον αφορά την ειδική και διαφοροποιημένη μεταχείριση και την ενίσχυση των αναπτυσσόμενων χωρών, με ορθή τήρηση των μεταβατικών περιόδων ως προς την υλοποίηση των δεσμεύσεων που έχουν αναληφθεί, καθώς και τη συμβατότητα με τις διοικητικές και θεσμικές δυνατότητες των εν λόγω χωρών

25. ζητεί να σημειωθεί ρεαλιστική και διαρκής πρόοδος στους τομείς που δεν καλύπτονται από την Απόφαση, όπως οι κανόνες κατά του ντάμπινγκ και των επιδοτήσεων, τα δικαιώματα πνευματικής ιδιοκτησίας στον τομέα του εμπορίου (TRIPs), η περιβαλλοντική διάσταση του διεθνούς εμπορίου και οι γεωγραφικοί δείκτες, και επί θεμάτων που σχετίζονται με την επέκταση της προστασίας που παρέχουν σε προϊόντα άλλα πλην του οίνου και των αλκοολούχων ποτών, σύμφωνα με τις εντολές της Ντόχα·

26. τονίζει ότι, κατά τις τρέχουσες διαπραγματεύσεις του ΠΟΕ, πρέπει να δοθεί μεγαλύτερη προσοχή και στην προστασία και το σεβασμό των δικαιωμάτων πνευματικής ιδιοκτησίας, μεταξύ άλλων στο πλαίσιο των TRIPs· εκφράζει τη λύπη του για το γεγονός ότι πολλές χώρες του ΠΟΕ εξακολουθούν να επιδεικνύουν χαλαρότητα όσον αφορά την καταπολέμηση του εμπορίου προϊόντων παραποίησης και πειρατείας·

27. καλεί όλες τις πλευρές να καταβάλουν κάθε δυνατή προσπάθεια ώστε να επιτευχθεί συμφωνία στο θέμα του ορισμού νέου Γενικού Διευθυντή του ΠΟΕ εντός των προβλεπόμενων προθεσμιών, έως τον Μάιο 2005, προκειμένου η διαδικασία αυτή να μην δημιουργήσει προβλήματα στην εξέλιξη των διαπραγματεύσεων του Γύρου της Ντόχα·

28. τονίζει την ανάγκη εκτεταμένης μεταρρύθμισης του ΠΟΕ, και θεωρεί ότι η έκθεση Sutherland αποτελεί ένα πρώτο βήμα στο πλαίσιο της προσπάθειας για τη δημιουργία ενός πιο αποτελεσματικού, ανοικτού, δημοκρατικού και διαφανούς οργανισμού και για την επίτευξη εντονότερης πολιτικής εμπλοκής στις διαπραγματεύσεις·

29. ζητεί περαιτέρω θεσμικές μεταρρυθμίσεις προς αναβάθμιση του ρόλου των οργάνων του ΠΟΕ και προς βελτίωση της διαδικασίας λήψης αποφάσεων, του μηχανισμού επίλυσης διαφορών και του διαλόγου με την κοινωνία των πολιτών αναγνωρίζει ότι ο ΠΟΕ πρέπει να παρέχει επαρκείς πληροφορίες και εξηγήσεις στην κοινωνία των πολιτών όσον αφορά τις αρχές του και τα μέτρα που λαμβάνει, ούτως ώστε να αποφευχθεί ο κίνδυνος διαδεδομένης παρανόησης και απόδοσης εσφαλμένης εικόνας για τη διαδικασία της παγκοσμιοποίησης και το ρόλο που διαδραματίζει ο ΠΟΕ· χαιρετίζει κατά συνέπεια την έκθεση Sutherland η οποία αντικρούει πολλές από αυτές τις επικρίσεις και παρανοήσεις·

30. τονίζει εκ νέου την ανάγκη, η οποία αναγνωρίζεται στη δήλωση της Χιλιετίας, για τη δημιουργία στενότερων σχέσεων μεταξύ του ΠΟΕ και άλλων διεθνών οργανισμών, ως βασικό στάδιο στην προσπάθεια επίτευξης διαφορετικού, πιο βιώσιμου τύπου παγκοσμιοποίησης, ο οποίος θα εξυπηρετεί κοινούς στόχους, ενώ θα ισχύουν πλήρως εναρμονισμένα κριτήρια στα προβλήματα ανάπτυξης· φρονεί ότι, στο πλαίσιο αυτό, όλα τα κράτη μέλη του ΠΟΕ πρέπει οπωσδήποτε να τηρούν τους κανόνες της Διεθνούς Οργάνωσης Εργασίας·

31. πιστεύει ότι η στενή συνεργασία μεταξύ της ΕΕ και των ΗΠΑ είναι ζωτικής σημασίας τόσο για την επιτυχία των τρεχουσών διαπραγματεύσεων, όσο και για την αποτελεσματική λειτουργία του πολυμερούς εμπορικού συστήματος, και ότι το Κογκρέσο των ΗΠΑ πρέπει να παρατείνει την εντολή διαπραγμάτευσης που θα χορηγήσει και να εγκρίνει την ανανέωση της συμμετοχής της χώρας στον ΠΟΕ· εμμένει όμως ότι παραμένει άκρως σημαντική η συμπερίληψη όλων των κρατών μελών του ΠΟΕ, ιδίως των ομάδων G-20 και G-90, στη διαδικασία λήψης αποφάσεων

32. υποστηρίζει απόλυτα τη θεσμοποίηση των κοινοβουλίων στους κόλπους του ΠΟΕ προς ενίσχυση της δημοκρατικής νομιμότητας και διαφάνειας των διαπραγματεύσεων του ΠΟΕ, δεδομένου ότι οι βουλευτές μπορούν να αποτελέσουν σημαντικό σύνδεσμο με τους πολίτες, ιδίως ως πηγή πληροφοριών και απαντήσεων σχετικών με τις ανησυχίες τους· χαιρετίζει, στο πλαίσιο αυτό, τη δήλωση που ενέκρινε η Κοινοβουλευτική Διάσκεψη για τον ΠΟΕ, η οποία διεξήχθη από τις 24 έως τις 26 Νοεμβρίου 2004 στις Βρυξέλλες, καθώς και την απόφαση όπως η επόμενη Διακοινοβουλευτική Διάσκεψη διεξαχθεί παράλληλα με την Υπουργική Διάσκεψη στο Χονγκ Κονγκ τον Δεκέμβριο του 2005·

33. πιστεύει ότι όλα τα ευρωπαϊκά θεσμικά όργανα πρέπει να συνεργαστούν στενά, προκειμένου να επιτευχθούν ικανοποιητικά αποτελέσματα, και ως εκ τούτου καλεί το Συμβούλιο και την Επιτροπή να συνεχίσουν να ενημερώνουν τακτικά το Κοινοβούλιο, και κατά τη διάρκεια των διαπραγματεύσεων του Γύρου της Ντόχα και της υπουργικής διάσκεψης του Χονγκ Κονγκ, να επιδιώκουν τη συμμετοχή του σε μελλοντικές συζητήσεις, και να διατηρήσουν την πρόσβασή του στα έγγραφα της Επιτροπής των 133·

34. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή και στα κοινοβούλια των κρατών μελών και των υπό προσχώρηση και υποψηφίων χωρών, στον Γενικό Διευθυντή του ΠΟΕ, καθώς και στον Πρόεδρο της Διακοινοβουλευτικής Ένωσης.

[1] ΕΕ C 77 Ε της 26.3.2004, σ. 393.

[2] ΕΕ C 74 Ε της 24.3.2004, σ. 861.

[3] ΕΕ C 177 Ε της 25.7.2002, σ. 290.

[4] ΕΕ C 189 της 7.7.2000, σ. 213.

[5] ΕΕ C 296 της 18.10.2000, σ. 121.

[6] ΕΕ C 343 της 5.12.2001, σ. 96.

[7] Κείμενα που εγκρίθηκαν, Ρ6_ΤΑ(2005)0066.

[8] ΕΕ C 112 Ε της 9.5.2002, σ. 326.

--------------------------------------------------